## Pravilnik o organizacijama proizvođača u sektoru ribarstva

### NN 41/2010 (7.4.2010.), Pravilnik o organizacijama proizvođača u sektoru ribarstva

MINISTARSTVO POLJOPRIVREDE, RIBARSTVA I RURALNOG RAZVOJA

1059

Na temelju članka 23. stavka 7. i članka 25. stavka 6. Zakona o strukturnoj potpori i uređenju tržišta u ribarstvu (»Narodne novine«, br. 153/09), ministar poljoprivrede, ribarstva i ruralnog razvoja donosi

PRAVILNIK

O ORGANIZACIJAMA PROIZVOĐAČA U SEKTORU RIBARSTVA

I. TEMELJNE ODREDBE

Članak 1.

Ovim Pravilnikom propisuju se:

– kriteriji i uvjeti priznavanja i povlačenja priznanja organizacija proizvođača u sektoru ribarstva;

– način izrade, sadržaj te način provođenja Programa za ribolovnu godinu te uvjete pod kojima se pravila koja usvoje organizacije proizvođača odnose i na nečlanove;

– sadržaj i način vođenja Registra organizacija proizvođača.

Definicije

Članak 2.

Pojmovi korišteni u ovom Pravilniku imaju sljedeće značenje:

1. Ministar – čelnik središnjeg tijela državne uprave nadležnog za poslove ribarstva.

2. Ministarstvo – središnje tijelo državne uprave nadležno za poslove ribarstva.

3. Proizvođač – fizička ili pravna osoba koja upotrebljava sredstva za proizvodnju kako bi proizvela proizvode ribarstva radi njihove prve prodaje.

4. Ribolovna godina – godina koja teče 12 mjeseci, počinje 1. siječnja, a završava 31. prosinca i odnosi se na ribolov i uzgoj.

5. Statut organizacije proizvođača – obvezujući dokument koji donose organizacije proizvođača prilikom svojeg osnivanja.

6. Veća luka – mjesto iskrcaja koje se nalazi na popisu prvih sto (100) mjesta iskrcaja, a može uključivati i okolna gravitirajuća iskrcajna mjesta, po količinama proizvoda ribarstva prema evidenciji koju vodi Ministarstvo, a određuje se temeljem prethodnih 12 mjeseci od podnošenja zahtjeva za priznavanjem organizacije proizvođača.

7. Tržnica – mjesto prve prodaje definirano posebnim propisima.

II. ORGANIZACIJA PROIZVOĐAČA

Opće odredbe

Članak 3.

(1) Organizacija proizvođača je svaka pravna osoba:

1. ustanovljena na inicijativu skupine proizvođača jednog ili više proizvoda ribarstva iz Dodatka II. točaka (a), (b) i (c) Zakona o strukturnoj potpori i uređenju tržišta u ribarstvu (»Narodne novine«, br. 153/09) (u daljnjem tekstu: Zakon) uz uvjet da se, u slučaju prerađenih proizvoda, ti postupci obavljaju na ribarskim plovilima;

2. čiji je prvenstveni cilj osigurati obavljanje ribolova njezinih članova na dugoročno održiv način i u okvirima i oblicima koji jamče dugoročno iskorištavanje i zaštitu resursa, te poboljšanje uvjeta prodaje proizvoda njihovih članova poduzimanjem mjera koje će:

a) poticati planiranje proizvodnje i njezino prilagođavanje potražnji, kako u pogledu količine tako i pogledu kakvoće;

b) poticati koncentraciju ponude;

c) stabilizirati cijene;

d) poticati takve načine ribolova koji doprinose dugoročnoj održivosti podjednako bioloških bogatstava koja se iskorištavaju kao i same djelatnosti ribolova;

3. koja ima usvojen Statut organizacije proizvođača sukladno članku 7. ovoga Pravilnika;

4. koja je rješenjem priznata od strane Ministarstva u skladu s člankom 4. ovoga Pravilnika.

(2) Organizacija proizvođača ne smije imati vladajući položaj na tržištu, osim u slučajevima dozvoljenim sukladno propisima o tržišnom natjecanju.

(3) Organizacija proizvođača mora valjano obavljati svoje djelatnosti, na zadovoljavajući način i u propisanom roku, i o tome mora pružati odgovarajuće dokaze sukladno ovome Pravilniku.

Priznavanje organizacije proizvođača

Članak 4.

(1) Ministarstvo će rješenjem priznati kao organizaciju proizvođača svaku pravnu osobu na temelju zahtjeva za priznavanjem organizacije proizvođača (u daljnjem tekstu: Zahtjev) pod uvjetom da:

a) udovoljava uvjetima iz članka 3. stavka 1. točaka 1. – 3. i stavaka 2. i 3.;

b) je dovoljno gospodarski aktivna sukladno članku 5. ovoga Pravilnika;

c) ima sjedište na teritoriju Republike Hrvatske;

d) je osnovana sukladno posebnom Zakonu.

(2) Ministarstvo će rješenjem priznati organizaciju proizvođača u roku od tri mjeseca od dana podnošenja Zahtjeva.

(3) Zahtjev će se smatrati potpunim uz sljedeću priloženu dokumentaciju:

a) Dokaz o osnivanju pravne osobe;

b) Popis osnivača pravne osobe;

c) Statut organizacije proizvođača;

d) Pravila i propisi organizacije proizvođača;

e) Imena osoba koje su ovlaštene djelovati za i u ime organizacije proizvođača;

f) Podrobnosti o djelatnostima na kojima se temelji Zahtjev;

g) Dokaze o ispunjavanju uvjeta o dovoljnoj gospodarskoj aktivnosti sukladno člancima 5. i 6. ovoga Pravilnika;

h) Zadnja bilanca stanja i račun dobiti i gubitka pravne osobe, osim u slučaju novoosnovane pravne osobe kada se dostavlja projekcija bilance stanja i računa dobiti i gubitka.

Uvjeti za priznavanje organizaciju proizvođača

Gospodarska aktivnost u ribolovu

Članak 5.

(1) Organizacija proizvođača je dovoljno gospodarski aktivna u ribolovu ako:

1. je područje na koje se odnosi Zahtjev dovoljno značajno, uzimajući u obzir njegovu veličinu, ukupni kapacitet aktivnih ribarskih plovila u tom području te redovitost i obujam iskrcanih ulova;

2. je ispunjen bilo koji od sljedećih uvjeta:

a) broj ribarskih plovila kojima članovi organizacije proizvođača obavljaju djelatnost iznosi najmanje 20% od ukupnog broja ribarskih plovila aktivnih na tome području, ili

b) za vrstu ili skupinu vrsta proizvoda ribarstva za koju organizacija proizvođača traži priznanje, organizacija proizvođača raspolaže sa:

– ili najmanje 15% mase ukupne proizvodnje na području za koje traži priznanje,

– ili najmanje 30% mase ukupne proizvodnje u većoj luci ili tržnici na području za koje traži priznanje.

(2) U dodatku na stavak 1. ovoga članka, ukoliko organizacija proizvođača ima najmanje 30% članova koji svoje djelatnosti obično obavljaju na jednom ili više područja različitih od onoga na kojemu je matična luka ribarskih plovila kojima se koriste članovi organizacije proizvođača, organizacija proizvođača smatra se dovoljno gospodarski aktivnom, ako za vrstu ili skupinu vrsta za koje se traži priznanje organizacija proizvođača prodaje najmanje 4% od ukupne mase nacionalne proizvodnje.

(3) U slučaju promjene strukture tržišta, Ministarstvo može donijeti odluku o promjeni uvjeta iz stavka 1. ovoga članka o čemu je dužno odmah izvijestiti zainteresirane strane.

Gospodarska aktivnost u uzgoju

Članak 6.

(1) Organizacija proizvođača je dovoljno gospodarski aktivna u uzgoju ako prodaje najmanje 25% ukupne proizvodnje vrste ili skupine vrsta na području za koje organizacija proizvođača traži priznanje.

(2) U slučaju promjene strukture tržišta, Ministarstvo može donijeti odluku o promjeni uvjeta iz stavka 1. ovoga članka o čemu je dužno odmah izvijestiti zainteresirane strane.

Statut organizacije proizvođača

Opće odredbe

Članak 7.

(1) Organizacija proizvođača donosi Statut organizacije proizvođača koji obvezuje njene članove da:

a) pri ribolovu, proizvodnji i trženju primjenjuju pravila koje je ona usvojila;

b) u slučaju da su podzakonskim aktom prenesene ovlasti upravljanja izlovnim kvotama ili ribolovnim naporom na organizaciju proizvođača, primjenjuju mjere koje je u tu svrhu donijela organizacija proizvođača;

c) osiguraju da svako pojedino ribarsko plovilo pripada samo jednoj organizaciji proizvođača za pojedini proizvod ili grupu proizvoda;

d) cjelokupnu proizvodnju proizvoda temeljem kojega su postali članovi organizacije proizvođača prodaju isključivo kroz tu organizaciju proizvođača; organizacija može odrediti da se ovo pravilo neće primjenjivati ukoliko se proizvodi prodaju u skladu sa zajedničkim pravilima koje je unaprijed utvrdila;

e) pruže organizaciji proizvođača odgovarajuće informacije potrebne za provedbu mjera iz članka 3. stavka 1. točke 2. ovoga Pravilnika ili za ispunjavanje zakonskih obveza ili za potrebe statističkog praćenja;

f) plaćaju financijske doprinose navedene u Statutu organizacije proizvođača za potrebe uspostave i održavanja intervencijskog fonda;

g) ostanu u članstvu organizacije proizvođača najmanje tri godine nakon njezina priznavanja te da, ukoliko je žele napustiti, o tome pismenim putem obavijeste organizaciju proizvođača najmanje godinu dana unaprijed.

(2) Statut organizacije proizvođača također mora sadržavati odredbe o:

a) procedurama za utvrđivanje, usvajanje i izmjenu pravila iz stavka 1. točke a) ovoga članka;

b) sprečavanju svih vrsta diskriminacije među članovima, posebice na temelju nacionalnosti ili mjesta poslovnog sjedišta;

c) obvezi novčanih davanja neophodnih za financiranje organizacije proizvođača;

d) pravilima koja omogućavaju članovima organizacije proizvođača da na demokratski način nadziru rad organizacije i njene odluke;

e) sankcijama u slučaju nepoštivanja odredbi Statuta organizacije proizvođača, posebice u slučaju neplaćanja novčanih davanja te kršenja pravila koja je usvojila organizacija proizvođača;

f) pravilima u svezi primanja novih članova;

g) računovodstvenim i proračunskim pravilima neophodnim za djelovanje organizacije proizvođača, uključujući vođenje posebnih računa za aktivnosti za koje je potrebno priznavanje od strane države.

Pravila o ribolovu, proizvodnji i trženju

Članak 8.

(1) Pravila o ribolovu, proizvodnji i trženju proizvoda ribarstva iz članka 7. stavka 1. točke a) ovoga Pravilnika moraju biti u pisanom obliku.

(2) Ukoliko članovi organizacije proizvođača ne primjenjuju pravilo o prodaji cjelokupnog ulova isključivo kroz organizaciju proizvođača sukladno članku 7. stavku 1. točki d) ovoga Pravilnika, zajednička pravila koja usvoji organizacija proizvođača moraju obvezno zahtijevati poštivanje cijena povlačenja s tržišta koju primjenjuje organizacija proizvođača.

(3) Sukladno odredbi iz članka 7. stavka 1. točke d) ovoga Pravilnika prema kojoj članovi organizacije proizvođača moraju cjelokupnu proizvodnju proizvoda temeljem kojega su postali članovi prodavati isključivo kroz tu organizaciju proizvođača, proizvodi za koje su članovi organizacije proizvođača zaključili ugovore o prodaji prije nego su postali članovi organizacije proizvođača, ne moraju se prodavati kroz organizaciju proizvođača, pod uvjetom da su obavijestili organizaciju proizvođača o opsegu i trajanju ugovora prije učlanjenja te pod uvjetom da je organizacija proizvođača pristala ne primjenjivati taj uvjet.

Program za ribolovnu godinu

Opće odredbe

Članak 9.

(1) Organizacija proizvođača obvezna je izraditi i dostaviti na potvrđivanje Ministarstvu Program za ribolovnu godinu za vrste navedene u dodacima III., VI. i VII. Zakona najkasnije do 1. studenoga tekuće godine za iduću ribolovnu godinu.

(2) Program za ribolovnu godinu mora sadržavati:

a) strategiju tržništva koju će organizacija proizvođača primjenjivati kako bi količina i kakvoća ponude odgovarala zahtjevima tržišta;

b) plan ulova organizacija proizvođača u ribolovu;

c) plan proizvodnje organizacija proizvođača u uzgoju;

d) posebne preventivne mjere koje će organizacija proizvođača poduzeti radi usklađivanja ponude sa zahtjevima tržišta za vrste za koje obično postoje poteškoće u trženju tijekom ribolovne godine;

e) kazne koje će organizacija proizvođača primijeniti na članove ukoliko se ne pridržavaju odluke o provođenju usvojenih planova.

(3) Program za ribolovnu godinu mora sadržavati analizu dosadašnjeg iskustva u pogledu poteškoća na tržištu u prethodnim ribolovnim godinama te mjera poduzetih radi prilagodbe ponude zahtjevima tržišta.

(4) Ministarstvo će najkasnije do 1. prosinca tekuće ribolovne godine potvrditi Program za sljedeću ribolovnu godinu.

(5) Iznimno od stavka 1. ovoga članka, organizacija proizvođača tijekom prve godine nakon priznavanja nije obvezna izraditi i dostaviti Ministarstvu Program za ribolovnu godinu.

(6) Ukoliko tijekom ribolovne godine dođe do nepredviđenih okolnosti, Program za ribolovnu godinu može se promijeniti, o čemu je organizacija proizvođača dužna zatražiti od Ministarstva potvrdu promjena u Programu za ribolovnu godinu.

(7) Pod nepredviđenim okolnostima iz stavka 6. ovoga članka podrazumijevaju se događaji koji su neovisni o djelovanju organizacije proizvođača i utječu na tržište za dotične vrste.

Strategija tržništva organizacija proizvođača

Članak 10.

Za vrste iz Dodatka III. i VI. Zakona, strategija tržništva iz članka 9. stavka 2. točke a) ovoga Pravilnika mora sadržavati:

a) broj registriranih članova organizacije proizvođača s prvim danom ribolovne godine;

b) broj i vrstu ribarskih plovila koja pripadaju organizaciji proizvođača s prvim danom ribolovne godine;

c) obujam ulova/proizvodnje i provedenih intervencija prema vrstama u prethodnoj ribolovnoj godini;

d) ukupni financijski promet organizacije proizvođača u prethodnoj ribolovnoj godini;

e) kvotu dodijeljenu organizaciji proizvođača, po vrstama, ukoliko se primjenjuje;

f) postotak od prodaje ribe putem aukcija ili drugim načinom u prethodnoj ribolovnoj godini;

g) mjere za poboljšanje ili zadržavanje postojeće kvalitete proizvoda koji se zbrinjavaju kroz organizaciju proizvođača ili njene članove;

h) način označavanja proizvoda ili drugih promotivnih aktivnosti, ukoliko se primjenjuje;

i) prijedlog novih tržišta ili drugih tržišnih mogućnosti.

Plan ulova

Članak 11.

(1) Plan ulova iz članka 9. stavka 2. točke b) ovoga Pravilnika izrađuje se za vrste iz Dodatka III. i VI. Zakona ukoliko te vrste predstavljaju značajni dio iskrcanog ulova članova organizacije proizvođača, a posebno za vrste na koje se primjenjuju ulovne kvote.

(2) Vrste koje predstavljaju značajni dio iskrcanog ulova članova organizacije proizvođača su one vrste koje čine:

a) najmanje 5% ukupne proizvodnje organizacije proizvođača u prethodnoj ribolovnoj godini, volumenom ili vrijednošću, za vrste za koje postoji ulovna kvota; ili

b) najmanje 10% ukupne proizvodnje organizacije proizvođača u prethodnoj ribolovnoj godini, volumenom ili vrijednošću, za vrste za koje ne postoji ulovna kvota.

(3) Za vrste koje ispunjavaju odredbe stavka 1. ovoga članka, plan ulova mora uključivati indikativni raspored stavljanja na tržište raspoređen tijekom cijele ribolovne godine, a koji se temelji na sezonskim trendovima na tržištu (cijena, proizvodnja i potražnja).

(4) Plan ulova može biti pojednostavljen u slučajevima kada nema poteškoća na tržištu, a što se osobito odnosi na povlačenje proizvoda.

(5) Ukoliko već postoje planovi ulova doneseni neovisno o organizacijama proizvođača, organizacije proizvođača mogu te planove uzeti u obzir.

(6) Organizacija proizvođača je, neovisno o tome je li je uzela u obzir planove ulova iz stavka 5. ovoga članka, obvezna propisati posebne preventivne mjere iz članka 9. stavka 2. točke d) ovoga Pravilnika.

Plan proizvodnje

Članak 12.

(1) Plan proizvodnje iz članka 9. stavka 2. točke c) ovoga Pravilnika izrađuje se za vrste navedene u Dodatku VII. Zakona.

(2) Plan proizvodnje mora sadržavati:

a) broj registriranih članova organizacije proizvođača s prvim danom ribolovne godine;

b) količinu uzgojenih i prodanih vrsta u prethodnoj ribolovnoj godini;

c) prosječnu prodajnu cijenu datih vrsta u prethodnoj ribolovnoj godini;

d) ukupni financijski promet organizacije proizvođača u prethodnoj ribolovnoj godini;

e) primjenjenu metodu uzgoja;

f) maksimalno dosegnutu proizvodnju i prodaju u tijeku sezone;

g) mjere za poboljšanje ili zadržavanje postojeće kvalitete proizvoda koji se zbrinjavaju kroz organizaciju proizvođača ili njenih članova;

h) način označavanja proizvoda ili drugih promotivnih aktivnosti, ukoliko se primjenjuje;

i) istraživanje tržišta uključujući prijedlog novih tržišta ili drugih tržišnih mogućnosti.

(3) Plan proizvodnje iz stavka 1. ovoga članka mora sadržavati i pretpostavljeni raspored opskrbe tržišta za cijelu ribolovnu godinu, na temelju sezonskih čimbenika proizvodnje i očekivanih trendova na tržištu.

Proširenje pravila na nečlanove

Članak 13.

(1) Ukoliko Ministarstvo rješenjem prizna organizaciju proizvođača na određenom području, sukladno članku 4. ovoga Pravilnika, Ministarstvo može temeljem zahtjeva organizacije proizvođača, zahtijevati od proizvođača koji nisu članovi te organizacije, a koji prodaju bilo koji proizvod iz Dodatka II. Zakona na području za koje je organizacija proizvođača priznata, da poštuju pravila o ribolovu, proizvodnji i trženju koje je ta organizacija proizvođača donijela u svrhu ostvarenja ciljeva iz članka 3. stavka 1. točke 2. ovoga Pravilnika.

(2) Pravila koja su temeljem stavka 1. ovoga članka postala obvezujuća primjenjuju se do prve prodaje, tijekom razdoblja od najmanje 90 dana te najdulje 12 mjeseci, računajući od dana kada su postala obvezujuća.

Proširenje pravila u ribolovu

Članak 14.

(1) Ministarstvo može zahtijevati poštivanje pravila iz članka 13. stavka 1. ovoga Pravilnika na području za koje je određena organizacija proizvođača priznata ukoliko:

a) organizacija proizvođača na području za koje je priznata raspolaže s najmanje 65% mase ukupne prodane količine na tom području, ili većoj luci ili tržnici u prethodnoj ribolovnoj godini; i

b) broj ribara na plovilima članova organizacije proizvođača prelazi 50% od ukupnog broja ribara na području za koje je priznata sukladno članku 5. stavku 1. ovoga Pravilnika.

(2) Za potrebe računanja postotka iz stavka 1. točke b) ovoga članka, za ribare na plovilima čija je ukupna duljina 10 metara ili manja, u obzir će se uzeti odnos između količine koje su ti ribari prodali i ukupno prodane količine u tom području.

Proširenje pravila u uzgoju

Članak 15.

Ministarstvo može zahtijevati poštivanje pravila iz članka 13. stavka 1. ovoga Pravilnika ukoliko organizacija proizvođača na području za koje je priznata sukladno članku 6. stavku 1. ovoga Pravilnika raspolaže s najmanje 40% mase ukupne proizvedene količine na tom području u prethodnoj ribolovnoj godini.

Izvještaj o aktivnostima

Članak 16.

Organizacija proizvođača obvezna je izraditi i dostaviti Ministarstvu Izvještaj o aktivnostima za tekuću godinu (u daljnjem tekstu: Izvještaj) najkasnije do 1. prosinca tekuće ribolovne godine. Izvještaj mora sadržavati sljedeće:

a) izvještaj o tržištu vezan uz vrste koje su uključene u Program za ribolovnu godinu, koji mora obuhvatiti sve teškoće vezane uz prodaju tijekom godine, mjere koje su poduzete kako bi se te teškoće otklonile, uključujući provedene kaznene mjere, te razloge zbog kojih organizacija proizvođača nije uspjela otkloniti navedene teškoće;

b) presliku zajedničkih pravila organizacije proizvođača iz prve ribolovne godine u kojoj se Program za ribolovnu godinu primjenjivao te sve promjene Programa koje su donesene kasnije;

c) popis kazni koje je za svoje članove propisala organizacija proizvođača.

Kontrola

Kontrola prije priznavanja organizacije proizvođača

Članak 17.

(1) Prije nego što Ministarstvo rješenjem prizna organizaciju proizvođača, u skladu s člankom 4. ovoga Pravilnika, Ministarstvo će na terenu obaviti provjeru podataka i činjenica navedenih u Zahtjevu i priloženoj dokumentaciji, o čemu će sastaviti zapisnik.

(2) Ministar će u svrhu kontrole iz stavka 1. ovoga članka osnovati Povjerenstvo.

Kontrola nakon priznanja organizacije proizvođača

Članak 18.

(1) Ministarstvo će provoditi najmanje jednom godišnje kontrolu rada s ciljem utvrđivanja ispunjavanja osnovnih uvjeta za priznavanje organizacije proizvođača.

(2) Ministarstvo će provoditi i kontrolu rada organizacija proizvođača sukladno članku 9. ovoga Pravilnika.

(3) Ako Ministarstvo kontrolom iz stavaka 1. i 2. ovoga članka utvrdi nepravilnosti o tome će izvijestiti nadležnu inspekciju.

Trajno i privremeno povlačenje priznanja organizacije proizvođača

Članak 19.

(1) Ministarstvo će rješenjem trajno povući priznanje organizacije proizvođača ako je propust u poštivanju kriterija priznavanja značajan i proizlazi iz činjenice da je organizacija proizvođača djelovala s namjerom ili iz ozbiljnog nemara.

(2) Ministarstvo će rješenjem trajno povući priznanje organizacije proizvođača ako se utvrdi:

a) da organizacija proizvođača ne ispunjava uvjete iz članaka 3., 4. i 7. ovoga Pravilnika;

b) da je organizacija proizvođača priznata na temelju netočnih podataka;

c) da je organizacija proizvođača priznata na prijevaran način;

d) da se organizacija proizvođača na prijevaran način koristi svojim priznanjem;

(3) Trajno povlačenje priznanja u skladu sa stavkom 2. točkama b) i c) ovoga članka stupa na snagu od datuma od kojega uvjeti za priznavanje nisu ispunjeni.

(4) Ministarstvo će rješenjem privremeno povući priznavanje organizacije proizvođača ako je propust u poštivanju kriterija za priznavanjem značajan, ali privremen, te u slučajevima predviđenim člankom 41. stavkom 3. i 4. Zakona.

(5) Tijekom razdoblja u kojem je priznanje organizacije proizvođača privremeno povučeno ne isplaćuje se nikakva potpora. Obustava stupa na snagu od dana izvršenja kontrole i završava na dan kontrole koja pokazuje da su sporni kriteriji ispunjeni.

(6) Razdoblje tijekom kojeg je priznanje organizacije proizvođača privremeno povučeno ne smije prijeći 12 mjeseci. Ako se sporni kriteriji ne ispune nakon 12 mjeseci, Ministarstvo će rješenjem trajno povući priznanje organizacije proizvođača.

(7) U slučaju primjene stavka 1. i 4. ovoga članka, Ministarstvo o toj namjeri pisanim putem obavještava organizaciju proizvođača, navodeći razloge.

(8) Ministarstvo omogućava organizaciji proizvođača da u roku od 14 dana od zaprimanja obavijesti iz stavka 7. ovoga članka, Ministarstvu dostavi svoje primjedbe na istu.

Registar organizacija proizvođača

Članak 20.

(1) Ministarstvo u elektroničkom obliku u bazi podataka »Registar udruženja« vodi Registar organizacija proizvođača (u daljnjem tekstu: Registar).

(2) Ministarstvo po službenoj dužnosti upisuje u Registar minimalno sljedeće podatke:

1. Redni broj i datum upisa;

2. Oznaku rješenja o priznanju organizacije proizvođača (klasa, urudžbeni broj, datum priznavanja i datum rješenja);

3. Naziv organizacije proizvođača;

4. Podatke o organizaciji proizvođača (sjedište, matični broj, OIB, telefon, telefax, e-mail);

5. Ime i prezime odgovorne osobe;

6. Imena osoba koje su ovlaštene djelovati za i u ime organizacije proizvođača;

7. Datum upisa u registar Trgovačkog suda i upisane djelatnosti prema rješenju Trgovačkog suda;

8. Šifra djelatnosti prema podacima Državnog zavoda za statistiku;

9. Popis članova organizacije proizvođača s njihovim osnovnim podacima (CFR broj plovila, broj povlastice, broj odobrenog objekta i slično);

10. Vrstu ili skupinu proizvoda ribarstva za koju je priznata organizacija proizvođača;

11. Datum donošenja Statuta organizacije proizvođača;

12. Datum donošenja rješenja o potvrđivanju Programa za ribolovnu godinu;

13. Datum dostave Izvještaja o aktivnostima;

14. Podatke o privremenom ili trajnom povlačenju priznanja organizacije proizvođača;

15. Napomene.

III. ZAVRŠNE ODREDBE

Članak 21.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/09-01/327

Urbroj: 525-08-2-0342/10-7

Zagreb, 22. ožujka 2010.

Ministar
Petar Čobanković, v. r.

Pravilnik, NN 41/2010-1059